Bétera no tindrà Falles 2021
04 de juny de 2021

Finalment no hi haurà Falles a Bétera enguany. Així ho han decidit les cinc comissions falleres i la Junta Local Fallera de Bétera al costat del Consistori en una reunió difícil i carregada de tristesa.

L'Ajuntament havia deixat un temps prudencial perquè les cinc comissions falleres del municipi valoraran al costat dels seus fallers i falleres si celebrar o no aquestes Falles.

"Entenem que les Falles havien de consultar una decisió tan important amb els seus membres, l'Ajuntament estarà ací per a ajudar-los sempre en tot el que puga", ha afirmat el regidor de Festes, Manuel Pérez.

A principi d'any el Consistori al costat de Junta Local Fallera i la Falla Albereda, la Falla La Barraca, la Falla Carraixet, la Falla Gran Via de l'Est i la Falla Gran Via del Sud van decidir per unanimitat suspendre les Falles al març i traslladar-les a l'últim semestre de l'any encara que sense una data determinada. Ara i després de fer la consulta, s'ha pres la decisió consensuada que a Bétera no se celebren Falles aquest any 2021.

Els motius de pes que han portat als representants de les Festes Josefinas a decantar-se pel "no" han sigut varis però la proximitat amb les Falles de l'any 2022 i la inviabilitat de tirar avant econòmicament un nou exercici amb tan poc temps, ha sigut la raó que més s'ha escoltat durant la reunió. Una reunió en la qual també s'ha donat la possibilitat de cremar els monuments existents si alguna comissió així ho indicava.

"És una decisió complicada per a tots" ha explicat l'Alcaldessa de Bétera, Elia Verdevio qui s'ha mostrat al costat dels fallers i falleres en tot moment.

D'aquesta manera, el món faller de Bétera ja té posada la mirada en les Falles del pròxim any, i a l'uníson han afirmat totes les comissions que "seran unes Falles inoblidables, plenes d'il·lusió, alegria i esperança".

Per la seua part l'Ajuntament a més d'haver posat en marxa una línia d'ajudes per a les Falles del municipi de més de 85.000€, ha mostrat una vegada més el " suport incondicional per tots els nostres fallers i falleres que ens ajuden a mantindre viva la flama de la festa i el més important, els nostres senyals d'identitat".

Sens dubte, les Falles de Bétera tornaran amb més força si cap.